7 leerders dood toe trok boom trefArgieffoto Sewe leerders is die naweek buite Zeerust in Noordwes dood nadat die trok wat hulle van een punt na ’n ander vervoer het die pad byster geraak en teen ’n boom gebots het. Paul Sebegoe, provinsiale voorsitter van die burgerregtegroep Sanco, sê in ’n verklaring die bestuurder van die trok het die leerders Sondag vanaf Borakalalo na die Rietpan-nedersetting vervoer toe dié na bewering beheer oor die voertuig verloor en teen die boom gebots het. “Ons is hartseer oor die tragiese ongeluk en wil ons innige meegevoel betuig met die families wat hul geliefdes verloor het. Ons wens ook diegene wat in die voorval beseer is, ’n spoedige herstel toe,” sê Sebegoe. Die burgerregtegroep doen nou ’n beroep op die toepaslike owerhede om vas te stel of die trok padwaardig was en of die bestuurder se lisensie geldig was ten tyde van die voorval. Sebegoe wil ook vasstel of die leerders se ouers en bestuur van die betrokke skool toestemming vir dié rit gegee het, met die nodige toesig van onderwysers, aangesien ’n trok nie die veiligste manier is om leerders rond te karwei nie, verduidelik hy. “Ons kan nie bekostig om kosbare lewens te verloor weens menslike foute of enige ander faktore wat voorspel en vermy kan word nie,” sê Sebegoe. “Een sterfte op ons openbare paaie is een sterfte te veel.” Sebegoe pleit vir meer betroubare en veiliger openbare vervoer veral in landelike gemeenskappe.